b'\n_START_ARTICLE_\nHipokavst\n_START_PARAGRAPH_\nHipokavst (latinsko hypocaustum) je sistem centralnega ogrevanja zgradbe s toplim zrakom, ki kro\xc5\xbei pod tlemi prostora in/ali po ceveh v zidovih prostora. Slednji lahko ogreva tudi gornja nadstropja. _NEWLINE_Izraz hipokavst je zlo\xc5\xbeenka gr\xc5\xa1kih izrazov hypo, ki pomeni spodaj, in caust-, ki pomeni pri\xc5\xbegan. Najstarej\xc5\xa1a omemba hipokavsta ka\xc5\xbee, da se je tempelj v Efezu tako ogreval \xc5\xbee leta 350 pr. n. \xc5\xa1t., \xc4\x8deprav Vitruvij izum hipokavsta pripisuje Sergiju Orati okoli leta 80 pr. n. \xc5\xa1t. Njegov izum je izbolj\xc5\xa1al higieno in bivalne pogoje prebivalstva in bil predhodnik sodobnih sistemov centralnega ogrevanja.\n_START_SECTION_\nRimsko cesarstvo\n_START_PARAGRAPH_\nV Rimskem  cesarstvu so se s hipokavstom ogrevala predvsem javna kopali\xc5\xa1\xc4\x8da in javne zgradbe. V zasebnih hi\xc5\xa1ah je bila zaradi visokih stro\xc5\xa1kov njegova raba omejena. Ru\xc5\xa1evine rimskih hipokavstov v Italiji, Angliji, \xc5\xa0paniji,Franciji, \xc5\xa0vici,  Nem\xc4\x8diji in celo Afriki ka\xc5\xbeejo, da se je njegova raba raz\xc5\xa1irila po celem Rimskem cesarstvu. _NEWLINE_Strop hipokavsta je slonel na stebrih, imenovanih pilae, ki so podpirali sloj plo\xc5\xa1\xc4\x8dic, na katerih je bil sloj betona, na njem pa talne plo\xc5\xa1\xc4\x8dice ali mozaik bivalnega prostora. Po tem zaprtem prostoru sta kro\xc5\xbeila vro\xc4\x8d zrak in dim  iz pe\xc4\x8di in ogrevala tla bivalnega  prostora. Od tam sta bila po dimniku speljana na streho in mimogrede ogrevala \xc5\xa1e zidove in prostore v gornjem nadstropju zgradbe. Cevi, vgrajene v zidove, so se imenovale caliducti._NEWLINE_Sobe, ki naj bi bile najtoplej\xc5\xa1e, so postavili najbli\xc5\xbee pe\xc4\x8di v kleti zgradbe. Koli\xc4\x8dina toplote se je uravnavala s koli\xc4\x8dino pokurjenih drv. Vzdr\xc5\xbeevanje hipokavsta je bilo drago in naporno, ker je zahtevalo stalen nadzor pe\xc4\x8di in koli\xc4\x8dine kurjave._NEWLINE_Gradnjo in delovanje hipokavsta je opisal Vitruvij v svojem delu De architectura, napisanem okoli leta 15 pr. n. \xc5\xa1t. Vitruvij pravi, da se kurivo prihrani tako, da se vro\xc4\x8di sobi  (caldarium) za mo\xc5\xa1ke in \xc5\xbeenske zgradi drugo ob drugi, za njima pa prostora z zmerno temperaturo (tepidarium). Temperaturo se uravnava z bronastim ventilatorjem v obokanem stropu._NEWLINE_V Evropi, zahodni Aziji in Afriki se je ohranilo veliko hipokavstov. Eden od njih je v ljubljanskem arheolo\xc5\xa1kem parku Emonska hi\xc5\xa1a na Mirju 4, ki je dedi\xc5\xa1\xc4\x8dina rimske Emone.\n_START_SECTION_\nDrugi hipokavsti\n_START_PARAGRAPH_\nIzkopavanja v Mohend\xc5\xbeo-daru v sedanjem Pakistanu so razkrila arhitekturne elemente, za katere velja, da so bili hipokavst, oblo\xc5\xbeen z bituminizirano opeko. \xc4\x8ce so je to res, so bili ti hipokavsti 2000 let starej\xc5\xa1i od najstarej\xc5\xa1ega rimskega._NEWLINE_Leta 1984\xe2\x80\x931985 so med izkopavanji v starem gruzijskem naselju Dzalisi odkrili velik grajski kompleks z dobro ohranjenim hipokavstom, zgrajenim v obdobju 200-400 pr. n. \xc5\xa1t._NEWLINE_Korejske hi\xc5\xa1e so imele \xc5\xbee okoli leta 1000 pr. n. \xc5\xa1t.  sistem talnega ogrevanja ondol, podoben rimskemu hipokavstu. Za ogrevanje so se izkori\xc5\xa1\xc4\x8dali dimni plini iz kuhinje. Na ta na\xc4\x8din so se korejske hi\xc5\xa1e, predvsem dnevni bivalni prostori,  ogrevale do 1960. let. Kurilo se je predvsem z drvi in premogom. _NEWLINE_V manj\xc5\xa1em obsegu se je talno ogrevanje uporabljalo tudi v severni Kitajski (pe\xc4\x8d kang).\n_START_SECTION_\nKasnej\xc5\xa1i hipokavsti\n_START_PARAGRAPH_\nS propadanjem Rimskega cesarstva se je hipokavst za\xc4\x8del opu\xc5\xa1\xc4\x8dati, predvsem v zahodnih provincah. Zgleda, da v Britaniji od leta 400 do 1900 centralno ogrevanje sploh ni obstajalo. Zelo redka so bila tudi javna kopali\xc5\xa1\xc4\x8da. V nekaterih samostanih so se tople sobe ogrevale s kurjenjem pod njimi. Toploto so zadr\xc5\xbeevala granitna tla._NEWLINE_V Evropi so se za ogrevanje prostorov uporabljale tudi  kerami\xc4\x8dne ali kamnite pe\xc4\x8di. Na Iberskem polotoku, predvsem v Andaluziji,  se je rimski sistem ogrevanja prilagodil za ogrevanje hispano-islamskim kopali\xc5\xa1\xc4\x8d \xe2\x80\x93 hamamov. V Kastilji je bil prilagojen sistem ogrevanja, imenovan gloria, v rabi do uvedbe sodobnih na\xc4\x8dinov ogrevanja.'